Pressemelding fra Motvind Norge

18.05.2022

# Vindkraftutbyggere har bygget ulovlig

**De fleste vindkraftverk i Norge er bygd uten nødvendige tillatelser og er dermed satt opp ulovlig. Det viser en ny juridisk gjennomgang som Kommunal- og distriktsdepartementet har gjort. Departementet gir Motvind Norge medhold.**

Mens du må ha tillatelse for å bygge garasje eller hus, har mange vindkraftutbyggere derimot hevdet at tillatelse er unødvendig for vindkraftverk. Det er feil lovtolkning. Plan- og bygningsloven gir kun unntak for selve produksjonsanlegget , konkluderer Kommunal- og distriktsdepartementet (KDD) etter å ha foretatt en gjennomgang av plan- og bygningsloven.

**Må søke om tillatelse**

Den korrekte forståelsen av plan- og bygningsloven er derfor at alle vindkraftverk må søke om tillatelse. Dersom det kreves dispensasjon, må også denne være på plass før byggingen kan starte sier rådgiver i Motvind Norge, Eivind Mauland.

Den reviderte plan- og bygningsloven gjelder fra 30. juni 2009. Det betyr at de langt fleste vindkraftverk som er satt opp etter denne datoen er bygd ulovlig. Det er ikke tilstrekkelig at Norges vassdrags- og energidirektorat (NVE) har gitt konsesjon for vindkraftverket.

Motvind Norge har lenge ment at vindkraftverk krever både dispensasjon og søknad om tillatelse til eiendomsendring. Via Direktoratet for byggkvalitet brakte organisasjonen saken inn for departementet. Nå har departementet konkludert. KDD er enig med Motvind Norge og takker organisasjonen for å ha tatt opp saken.

**Grov miljøkriminalitet**

– Vi har i utbyggingssak etter utbyggingssak påpekt at loven er brutt. Vi har anmeldt flere utbyggere, men sakene har blitt henlagt. Godt betalte utbyggeradvokater samt kommuner, statsforvaltere (fylkesmenn) og NVE har avvist at det kreves søknad. Vi er glade for at vi til slutt har fått medhold, sier Mauland.

Han legger til at det er grov miljøkriminalitet å bygge vindkraftverk i naturområder uten å ha innhetet nødvendige tillatelser.

– Det er også et grovt brudd på rettssikkerheten, sier han.

I en sak fra 2020 skjerpet Høyesterett straffen for et ulovlig inngrep i et LNF-område. Retten konkluderte med en dom på 45 dagers ubetinget fengsel for utbygger og entreprenør. Fengselsdommen kom i tillegg til økonomisk inndraging og bot på over 1 million kroner.

**Direktoratet har bedt om at tolkningen legges til grunn**

Direktoratet for byggkvalitet (DiBK) som har tolknings- og veiledningsansvaret for forskriften til Plan- og bygningsloven, har allerede sendt ut brev hvor ny tolkning forutsettes lagt til grunn. Motvind Norge er i god gang med å følge opp sakene. Vi kan selvsagt ikke akseptere ulovlig nedbygging av naturområder, avslutter Mauland.

**Brevet fra KDD er vedlagt.**

**Kontaktpersoner i Motvind Norge er**

Eivind Mauland (sak) tlf 906 60 770

Anne Baardvik (sak) tlf 932 07 911

Hildegunn Flengstad (styreleder i Motvind Norge) tlf 908 30 335